Morgunblaðið

Morgunblaðið,  islanda prononco: [ˈmɔrkʏnˌplaːðɪθ] (signifante: La Matena Gazeto) estas ĉiutaga gazeto eldonata en Islando. 

La gazeto estis tre proksime aliancita kun la konservativa Sendependeca Partio (Sjálfstæðisflokkurrinn) ĝis la fino de la 1980-aj jaroj. Ĝi nun estas politike sendependa. Ĝis 2003, la gazeto estis sestaga gazeto; ĝi ne estis publikigita lundojn. Post tio, ĝi fariĝis septaga gazeto.

La retejo de Morgunblaðið, mbl.is, estas la plej populara novaĵa retejo en la lando.  Ĝi estas nuntempe ununura presita tagĵurnalo de la lando kaj la gazeto de registro. 

Ekde 2009, ĝin redaktas la antaŭa ĉefministro Davíð Oddsson.

La faksimilaj eldonoj ekde la komenco de la publikigo en 1913 estas libere alireblaj en cifereca formo en la portalo timarit.is de la Nacia kaj Universitata Biblioteko de Islando, krom la lastaj tri jaroj ( Movanta Muro ).

 Historio 
La unua numero konsistis el nur ok paĝoj. Ses jarojn post ĝia fondo, en 1919, la gazeto estis aĉetita de Árvakur. Morgunblaðið konservis proksimajn ligojn al la Sendependeca Partio, precipe dum la Malvarma milito. Estis ofta praktiko por ĵurnalistoj de la gazeto ĉeesti partiajn kunvenojn. Nur en 1983, kiam Geir Hallgrímsson estis kaj partiestro kaj prezidanto de la estraro de Árvakur, oni rekonis, ke ĉi tiu kombinaĵo ne estis en la plej bonaj interesoj de la partio aŭ la kompanio. Hodiaŭ la ligo estas malpli proksima, sed iu korelacio ankoraŭ povas esti rekonata kaj estas kritikita de aliaj amaskomunikiloj kaj la publiko.

Ekde siaj unuaj eldonoj, Morgunblaðið tradicie ne vendiĝis lundojn. La gazeto ĉiam estis la unua en Islando, kaj ekde la 1970-aj jaroj ĝi estis la senkontesta merkatgvidanto. La gazeto produktis kelkajn specialajn eldonojn en la financaj, fiŝkaptaj kaj nutraĵaj sektoroj. Nur kiam la senpaga Fréttablaðið ankaŭ publikigis lundan eldonon, la konkurenco akiris novan dimension. 

Morgunblaðið tial estas eldonata ĉiun labortagon ekde 2003, kun inter 60 kaj 120 paĝoj depende de la semajnotago, parto de kiuj estas nekrologoj por tre granda proporcio de la mortintoj en la lando. Ĉirkaŭ 30-40% de la spaco estas okupita de reklamoj. La eldonkvanto estas ĉirkaŭ 50 000-55 000 ekzempleroj, el kiuj la plimulto estas distribuata per pagitaj abonoj. La plej multaj legantoj troviĝas en la ĉefurba regiono Rejkjaviko en sudokcidenta Islando.

Post kiam la eksa islanda ĉefministro Davíð Oddsson kaj Haraldur Johannessen transprenis la postenon de ĉefredaktoroj de la gazeto en septembro 2009,  la nombro de abonantoj akre malpliiĝis. La elekto de Davíð Oddsson kiel ĉefredaktoro estis kritike rigardata, precipe pro la rolo, kiun li ludis kiel estro de la Islanda Centra Banko en la financa krizo de 2008, kies amaskomunikila kovrado ankoraŭ daŭras. 

La Morgunblaðið daŭrigas la uzon de la litero Z, kiu estis oficiale aboliciita en la islanda alfabeto en 1974. 

 Referencoj 

 Eksteraj ligiloj 

 Morgunblaðið retejo
 Arkivo de Morgunblaðið tra Timarit.is (lastatempaj numeroj de antaŭ 3 jaroj ne estas haveblaj).

Kategorio:Gazetoj
Kategorio:Islando